தமிழ் தட்டச்சியந்திரத்தில் ஏற்கனவே தட்டச்சிட பழகியவர்களுக்கான முறை. அநேகமாக அலுவலகங்களில் வேலை பார்ப்பவர்கள் தமிழ் தட்டச்சு இயந்திரத்தை உபயோகித்திருப்பார்கள். அவர்கள் தமிழ் தட்டச்சு இயந்திர விசைப்பலகை அமைப்புடன் கூடியளவு ஒத்திருக்கும் தமிழ் தட்டச்சு விசைப்பலகை முறையினை ஏற்கனவே பழகிய இலகுத்தன்மை கருதி உபயோகிக்கிறார்கள். மேலும் தமிழ்99 விசைப்பலகை தொடர்பான விழிப்புணர்வு இன்மையால், இன்றும் கூட புதிதாக தமிழில் தட்டச்சிட பழகுபவர்களும் இதனை வேறு வழியில்லாமல் பயன்படுத்துகிறார்கள். அதாவது கணினியில் Tamil99 Keyboard driver நிறுவுவதைவிட Bamini font நிறுவுவது என்பது இலகுவானதான விடயமாக சிலர் கருதுவதால் இன்றும்கூட தமிழ் தட்டச்சு/Bamini முறைக்கு பழகிவிடுகிறார்கள். எனவே தமிழ்99 தொடர்பான விழிப்புணர்வையும் அது தொடர்பான தொழில்நுட்ப அறிவினையும் பரப்புவதன் மூலம் இந்த நிலமையை காலக்கிரமத்தில் மாற்ற முடியும். ஏற்கனவே பழகியவர்கள் இதனை உபயோகிக்கிறார்கள் என்பதற்காக தயவுசெய்து இளம் சமுதாயத்தினரையும் இதனை உபயோகிக்க ஊக்கப்படுத்தாதீர்கள். இத் தட்டச்சு விசைப்பலகை முறையினை விட தமிழ்99 விசைப்பலகை முறையின் மூலம் குறித்த நேரத்தில் அதிகமான சொற்களை தட்டச்சுச் செய்ய முடியும். நீண்டகால நோக்கில் வாழ்க்கையின் பெறுமதியான பல மணித்துளிகளை மிச்சப்படுத்தலாம்.